Die vloek wat Annie Niemand oor haar nasate uitgespreek het, is bloot legende. Of is dit?
Min wetende van wat op haar wag, neem Aengel Rousseau haar intrek in Kieranghut, in een van sewe gerestoureerde vissershuisies. Haar hele lewe deur moes Aengel hoor dat sy onbesonne is – iets wat beslis nie by die ryk Rousseaus se status en beeld pas nie. Ter wille van haar dogter, Lika, het Aengel haar suster Gabrielle en dié se man, Francois, se inmengery en voorskriftelikheid verduur. Maar noudat Lika klaar met matriek en in Frankryk is vir 'n gap-jaar, het Aengel genoeg gehad. Sy wil haar eie lewe lei. Sy wil rustig die dagboeke van haar voorouer Angelique d'Avignon lees. Aengel het egter skaars op Kierangbaai haar intrek geneem, of sy ontdek iets grusaams.
Een na die ander word Kierangbaai se inwoners vermoor. Roark, eienaar van Kierangbaai, sien alles raak wat op Kierangbaai gebeur. Aengel ontglip nie sy aandag nie. Sy is volgens hom "verloklik genoeg om 'n sugar daddy te hê", met "rondings waar dit nodig is – suid en noord van die dun middeltjie" en 'n agterstewetjie wat g'n man sal koud laat nie. Maar die pièce de résistance is haar strawberry-blonde hare wat "kronkel en krul tot op haar stuitjie". Die vonke spat vinnig tussen Roark en Aengel, want die aantrekkingskrag tussen hulle is sterk.
Maar die wantroue loop net so sterk.
Amptelik is adjudantoffisier Gys Niemand met verlof, maar 'n tekort aan personeel dwing hom om die saak te neem. Die verdagtes word vinnig meer soos Gys begin uitvis, en boonop is die eerste slagoffer Faantjie se niggie. Faan, wat nou kriminologie studeer, meld hom ongevraag aan om met die ondersoek te help. Gys en Faan smee vir oulaas kragte saam om die moordenaar vas te trek, en sodoende ook die legende van die visvrou van Kruisbaai, wat soos 'n goue draad deur al vyf boeke loop, op te los.
'n Romantiese spanningsroman met 'n paar vurige liefestonele.
Die boeke het sterk vroue-hoofkarakters en in albei speel die romantiese verhaallyn 'n groot rol.
Die Gys-reeks bestaan uit: Springgety; Fortuin 'n romantiese spanningsroman;Boheem; Meetsnoer, Dryfhout.